text: Seguentre lui parlet sos fils Bertrans, 
   Levet en pez e tenc plejas ses gans 
   "Aiques consels es proece e bobans 
   E es corages c'onques non fo tant grans, 
   E si ben sap que i agre tos dans 
   E ke lai perdes mil cavals alferrans;
   Per tot aiço non laissar que n'i ans,
   Kar retrait er d'ui cest jor en cent ans
   Al rei Aigart e a sos eritans,
   Kel coms Maurins, pos fu vils e ferrans, 
   Jac sorbre lui e tint sa terre a pans.
   Tu as tos tens guerroiat ab engans 
   E fais encontres e assaus perillans;
   Mais cavaljaires fos tans et guerrians 
   K'enquer en es vers tos sens redoltans,
   E deis ben essre ryc bar d'aichi enans,
   Ke faces ost e que siugues los mans,
   E pos pausar de paines e d'afans.
   Ke tant as homes e nebos e enfans;
   Si a Tubie pos esser ostoians —
   K'es set jornade chai es vergers davans — 
   Reis en er Fauques o eu tos fils Bertrans, 
   E lo plus frans, n'er iras e pesans,
   E lo reiames per tot miravillans;
   E quant ores que trametra sos mans 
   Per ajostar los Ingleis abs Normans,
   E tu t'en tornes a Peride o al Lans. 
   Garnissem nos de fais et de sanblans,
   Car si sa force nos sor e mal talans 
   Ke el nos segue, ja plus jen non demans, 
   S'el de bataille II jors i est pausans." 
   Aiquels consels non sera mais tardans,
   Si ol consent lo Baivers Alerans.
  